ዶ/ር ሙላቱ ተሾመ 3ኛው የኢፌዴሪ ፕሬዝዳንት ሆነው ተመረጡ
አዲስ አበባ መስከረም፤ 27 2006 (ዋኢማ) – የህዝብ ተወካዮችና የፌዴሬሽን ምክር ቤቶች አባላት ዛሬ ባካሄዱት የአራተኛ የስራ ዘመን የጋራ ስብሰባ ዶክተር አምባሳደር ሙላቱ ተሾመን አዲሱ የኢፌዴሪ ፕሬዝዳንት በማድረግ መረጡ።ዶክተር ሙላቱ በተለያዩ ሀገራት ኢትዮጵያን በዲፕሎማትነት ያገለገሉ ሲሆን በፕሬዝዳንትነት እስኪመረጡ ድረስ ደግሞ በቱርክ የኢትዮጵያ ባለ ሙሉስልጣን አምባሳደር ነበሩ።ዶክተር ሙላቱ ቻይና፤ ጃፓንና ታይላንድን ጨምሮ በአብዛኛዎቹ በእስያ ሀገራት በዲፕሎማትነት ሰርተዋል።ላለፉት አስራ ሁለት ዓመታት የኢፌዴሪ ፕሬዝዳንት ሆኖው ያገለገሉትን አቶ ግርማ ወልደጊዮርጊስን ተክተው  በፕሬዚዳንትነት እሰከተመረጡበት የዛሬው እለት ደግሞ በቱሪክ የኢትዮጵያ አምባሳደር ሆነው ይሰሩ ነበር።ተሰናባቹ ፕሬዝዳንት ባደረጉት ንግግር  እንደገለጹት  የዛሬይቱ ኢትዮጵያ ከ22 ዓመታት በፊት ከነበረችበት በእጅጉ በተለየ ሁኔታ ላይ ትገኛለች።የኢትዮጵያ ፌዴራላዊ ዴሞክራሲያዊ ሪፐብሊክ ፕሬዝዳንት ሆነው የተመረጡት ዶክተር አምባሳደር ሙላቱ ተሾመ ቃለ መሃላ በመፈፀም ከቀድሞው ፕሬዝዳንት ግርማ ወልደጊዮርጊስ ስልጣኑን ተረክበዋል።የስልጣን ርክክቡን ተከትሎም አዲሱ ፕሬዝዳንት ዶክተር አምባሳደር ሙላት ተሾመ ኢኮኖሚያዊ ፤ ማህበራዊና ፖለቲካዊ ጉዳዮችን በዳሰሰ ንግግራቸው  የብሄሮች፣ ብሔረሰቦችና ሕዝቦች፤ የሃይማኖትና የፆታ ብዝሃነትና እኩልነት የበለጸገባት ዴሞክራሲያዊ የፖለቲካ ባህልና አሰራር የጎለበተባት ሀገር መመስረትዋን ጠቅሰዋል።አገሪቱ  ለሁሉም ዜጎቿ የተመቸች አገር ትሆን ዘንድ የተጀመረው ጥረት ተጠናክሮ ይቀጥላል ብለዋል።ፕሬዝዳንቱ እንዳሉት አገራችን ወደ ውጪ የምትልካቸውን ምርቶች በአይነትና በብዛት ለማሳደግ ጥረት የሚደረግ ሲሆን የግል ባለሃብቱን የመደገፍ ስራም ተጠናክሮ ይቀጥላል።በዕድገትና ትራንስፎርሜሽን ዕቅዱ መጨረሻ ላይ የአገር ውስጥ ቁጠባን ከ20 በመቶ በላይ ለማድረስ እንደሚሰራ ያስታወቁት ዶክተር ሙላቱ ዴሞክራሲያዊ ተቋማትን ለማጠናከር ለሚደረጉ ጥረቶችም ልዩ ትኩረት ይሰጣል ብለዋል።እድገታችን የተመሰረተው በሕዝብ ተሳትፎና ተጠቃሚነት በመሆኑ በእያንዳንዱ አርሶ አደር ማሳ ላይ ከተከናወኑት ተግባራት ባሻገር ለዘለቄታው ልማታችን ከፍተኛ ፋይዳ ያለውና በአረንጓዴ ልማት አርበኛ መሪ አቶ መለስ ዜናዊ የላቀ የአመራር ሚና ባለፉት ዓመታት የተጀመረው የተፈጥሮ ሃብት ጥበቃና የተፋሰስ ልማት በመላ አገሪቱ በከፍተኛ ግለት ይቀጥላል ብለዋል።በሃይማኖት ሽፋን የሚደረግ አክራሪነትን ለመከላከልም ባለፈው ዓመት የተጀመረው ህዝቡን የማስተማርና ህጋዊ መስመሩን ተከትሎ የመዋጋት ሂደት ተጠናክሮ እንደሚቀጥል አስታውቀዋልተሰናባቹ ፕሬዚዳንት ግርማ ወልደጊዮርጊስ  ባደረጉት የስነብት ንግግር  ከ12 አመታት በፊት ወደ ሃገሪቱ ርዕሰ ብሄርነት ሲመጡ ሃገሪቱ ድርቅ፣ ስራ አጥነት፣ ኑሮ ውድነትና አዝጋሚ ኢኮኖሚ በነበረበት ወቅት መሆኑን ገልፀው አገሪቱን ካለችበት ችግር ያወጣል ተብለው የታሰቡ ፖሊሲዎችና ስትራቴጂዮች የተቀረፁበት ወቅት እንደነበር አስታውሰዋል፡፡